Edi Iordănescu a avut ocazia să își vadă elevii cum evoluează, România disputând două partide amicale. "Tricolorii" au obținut doar un egal cu Irlanda de Nord (1-1) și au fost învinși de Columbia (3-2).
Remarcatul lui Mihai Stoica în cele două partide amicale disputate de echipa națională a fost Dennis Man, despre care oficialul lui FCSB a spus că este cel mai bun fotbalist român în acest moment.
Jucătorul Parmei a avut evoluții consitente în ambele înfruntări, fiind chiar autorul golului marcat de România împotriva Irlandei de Nord, în partida jucată pe Arena Națională.
"Ianis Hagi a intrat bine ieri, a făcut deposedare, a dat gol. Tănase, la fel, a marcat. A intrat bine și Man. A dat pasă și a mai făcut două faze excepționale.
Nu poate niciodată ca primul 11 al României să fie fără Man! E cel mai bun fotbalist român la ora actuală, de departe! Dennis Man parcă este din altă categorie. Este prea bun la momentul ăsta", a declarat Mihai Stoica, la Orange Sport.
Având în vedere că Denis Alibec, unul dintre jucătorii pe care Edi Iordănescu se gândește să se bazeze la Euro 2024, va termina campionatul în Qatar la finalul lunii aprilie, Mihai Stoica crede că atacantul lui Muaither SC ar trebui să continue să își mențină forma fizică pentru a face parte din lotul de la turneul final.
"Am văzut ce a declarat Edi. Depinde foarte mult la Alibec cum va fi din punct de vedere fizic, dar dacă el va lucra suplimentar, nu riscă să nu fie la Euro.
Să vină în România, să se antreneze, să descarce datele din GPS şi să i le trimită lui Edi. El la chestiile astea e foarte minuţios.
Sunt trei jucători pe două posturi: Puşcaş, Alibec şi Drăguş. Nu cred că Mihăilă şi Coman vor lipsi. E posibil ca Edi să fi avut o discuţie particulară cu Drăguş, că el joacă la echipă de club şi poate a vrut să le dea mai multe minute celorlalţi atacanţi", a mai declarat Mihai Stoica.